Кућа Адолфа Сакса

Кућа Адолфа Сакса (фр. La Maison de monsieur Sax, хол. Het Huis van Mijnheer Sax), позната и као Кућа господина Сакса, смештена је на месту где се родио Адолф Сакс, проналазач саксофона. Објекат функционише као мали музеј (званично класификован као интерпретативни центар). Налази се у граду Динану (фр. Dinant), у белгијској покрајини Намир, регион Валонија. Интерпретативни центар је отворен 10. новембра 2010. године, што потврђују документа Центра културе Динан (фр. Centre Culturel de Dinan), у којима се овај датум наводи као: „инаугурација Куће господина Сакса” (фр. inauguration de la Maison de Monsieur Sax). Иако се понекад назива музеј, Кућа Адолфа Сакса по својој концепцији представља простор намењен интерпретацији, односно савременом представљању живота, стваралаштва и наслеђа проналазача саксофона. Историја Идеја о оснивању центра посвећеног Адолфу Саксу у Динану настала је као део ширег програма културног оживљавања родног града проналазача саксофона. Још током 1990-их, локалне власти, удружења и културне институције разматрале су различите начине за афирмацију Саксовог наслеђа, укључујући меморијалне табле, изложбе и једноставне музејске просторе, али без интегрисаног концепта који би повезао градску инфраструктуру, јавну уметност и туризам. Кључни тренутак догодио се око 2010. године, када је град Динан покренуо свеобухватну културну акцију у оквиру пројекта Сакс и град (енгл. Sax & The City) и Уметност на саксу (енгл. Art on Sax). Ова иницијатива није подразумевала само стварање једног музејског објекта, већ је град развио читаву урбану мрежу која слави Сакса и његово наслеђе. Кључни елементи пројекта обухватали су: Уметност на саксу (Art on Sax): изложба са 28 великих шарених фигура саксофона постављених у јавном простору, нарочито дуж моста Шарл де Гол (фр. Le pont Charles de Gaulle) и на околним трговима, као визуелни и тематски акценат намењен посетиоцима; Сакс и град (Sax & The City): тематска туристичка рута коју промовише Међународно удружење Адолф Сакс (фр. Association Internationale Adolphe Sax, AIAS) и повезује Кућу господина Сакса са низом јавних уметничких инсталација у Динану. Међу њима су и високи стубови, скулптуре чији је форма дизајнирана тако да при посматрању из одређене тачке открива силуету саксофона (визуелни ефекат познат као анаморфоза); Интерактивни и образовни елементи: поставка у Кући господина Сакса укључује информативне табле, звучне инсталације (које омогућавају слушање различитих типова саксофона и примера у разним музичким жанровима), као и мултимедијалне приказе који кроз комбинацију светла, звука и видео-пројекција представљају историју, проналаске и техничка достигнућа Адолфа Сакса. Интерпретативни центар, званично отворен 10. новембра 2010. године, постао је централна тачка ове урбане мреже, која је интегрисала јавну уметност, тематску маршруту и образовне садржаје у један мултимедијални туристички и културни концепт. Програмски оквир Сакс и град омогућио је посетиоцима да кроз физичку шетњу и интерактивне садржаје осете контекст и стекну слику о животу и делу Адолфа Сакса, док су истовремено град и јавни простори оживели кроз уметничке интервенције. Ова иницијатива била је наставак ранијих покушаја афирмације Саксовог наслеђа, али са значајном иновацијом: интеграцијом музејског, урбаног и туристичког сегмента у један систем. Тако је Кућа господина Сакса постала не само музејска установа, већ и интерпретативни центар који делује као „живи“ елемент градског пејзажа, повезујући историјске и савремене елементе Саксовог живота са локалном заједницом и посетиоцима. Концепт и мисија Интерпретативни центар Кућа господина Сакса заснива своју концепцију на интеграцији културног наслеђа, образовне функције и интерактивног искуства. Основни циљ центра је да оживи личност и дело Адолфа Сакса, проналазача саксофона, кроз свеобухватно и динамично представљање његовог стваралаштва и техничких достигнућа. Центар не функционише као традиционални музеј у смислу пасивног приказивања експоната, већ као живи простор где посетиоци активно учествују у процесу откривања и интерпретације Саксовог наслеђа. Мисија центра је двострука: са једне стране, она има едукативни карактер, настојећи да кроз интерактивне инсталације и аудиовизуелне приказе приближи посетиоцима историју саксофона, његову еволуцију и техничка решења која је Сакс развио, док са друге стране, она има културно-туристички аспект, повезујући локалну заједницу и посетиоце са градским просторима, уметничким интервенцијама и тематским рутама (на пример Sax & The City), које визуелно и концептуално проширују наратив центра. Концепт интерпретације у Кући господина Сакса заснива се на принципу искуственог учења (енгл. experiential learning), где посетиоци кроз интеракцију са објектима, звуком и визуелним садржајима добијају могућност да сами граде знање о Саксу и његовом доприносу музичкој индустрији. Овај приступ је у складу са савременим интерпретативним стратегијама које истичу улогу музеја и културних центара као места активног учења и емоционалног ангажовања публике. Посебан акценат у концепту центра стављен је на повећање доступности културног наслеђа. Улаз је бесплатан, а центар ради сваког дана, што омогућава широком кругу посетиоца, од локалне заједнице до туриста, да приступе знању и искуству без финансијских баријера. Поред тога, образовни садржаји су осмишљени тако да буду прилагођени различитим узрастима и нивоима знања, од основног упознавања са историјом инструмента до детаљног разумевања техничких аспеката саксофона. Интерактивна и наративна стратегија центaра омогућава да посетиоци истражују Саксово наслеђе кроз сопствено искуство и интеракцији са изложеним садржајима. Центар тако постаје место у коме се спајају образовање, култура и туризам, подстичући креативно размишљање, радозналост и емпатију према историјском контексту и личностима које обликују музичку традицију. Мисија интерпретативног центра, дакле, није само презентација Саксовог живота и дела, већ и активан допринос очувању културног идентитета Динана као града који је родно место једног од најзначајнијих музичких иноватора 19. века. Просторна организација и опис поставке Испред улаза у Кућу господина Сакса се налази бронзана скулптура Адолфа Сакса који седи на клупи, један од симбола Интерпретативног центра и туристичке сценографије Динана. Унутрашњост је осмишљена као савремени мултимедијални простор: под у облику саксофона, зидови са информативним текстовима и осветљеним витринама, као и интерактивне инсталације које подстичу посетиоце на активно учешће. Поставка је осмишљена да буде приступачна, образовна и естетски привлачна. Ентеријер комбинује: изложене предмете (на зидовима и плафону), документе, те звучне и визуелне тачке, где су приказани различити типови саксофона и њихова примена у разним музичким жанровима. Тако посетиоци могу поред обиласка изложбеног простора да: слушају звуке различитих врста саксофона, прелиставају „гигантску књигу“ (где се налазе сведочанства о саксофону и текстови композитора Бизеа и Берлиоза посвећених овом инструменту), виде факсимиле патената и читају текстове на француском, холандском и енглеском. На тај начин поставка омогућава да посетиоци открију Адолфа Сакса, изузетног генија, његова: револуционарна музичка и техничка достигнућа, невероватне изуме, велике изазове са којима се суочавао, успехе, неуспехе, као и његов (догађајима богат) буран живот. Ова организација поставке одсликава жељу да се: биографија, техничка иновација и културни утицај представе кроз интеракцију посетилаца са објектима, простором и причом, омогућавајући им да кроз свој сопствени доживљај открију значење. У том циљу, град Динан је уместо једног меморијалног објекта, развио читаву урбану мрежу посвећену Адолфу Саксу. Пројекти попут Art on Sax, са изложбом великих, шарених саксофона и туристичка тура Sax & The City, интегришу јавну уметност, урбану сценографију и тематске информационе табле, чиме се ствара туристичко искуство које укључује визуелне и звучне уметничке садржаје и локална рутa повезује са Кућом господина Сакса. Музеолошки и културни значај Поставка интерпретативног центра Кућа господина Сакса представља модеран приступ интерпретацији баштине у којој се историјска и техничка документација спаја са интерактивношћу и јавним уметничким иницијативама како би се, на привлачан начин, пренело наслеђе великог музичког иноватора. Центар, интегрисан у урбани пејзаж Динанта, доприноси културном туризму и образовању о историји музичке технике. Кућа господина Сакса у комбинацији са пројектом Art on Sax и туристичком туром Sax & The City, представља пример интеграције локалног сећања и модерних музеолошких пракси: интерпретативни приступ, који наглашава искуство посетиоца, усклађен са јавним урбаним програмима који Динан чине препознатљивим „градом саксофона“. Галерија Види још Валонски регион Провинција Намир Адолф Сакс Напомене Референце Литература Спољашње везе Виртуелна тура кроз Кућу господина Сакса